text: En tel point que je vous devise
   Fu Clarmondine, et en tel guise
   Lonc tans. Mais de li or lairai.
   De Cléomadès parlerai,
   Qui à Sebile en tel point fu
   K'avoir le cuidoient perdu
   Cil et celes qui lui amoient.
   Ainsi à grant meschief estoient
   Li dui amant que je devis.
   Cléomadès ert mors et vis,
   Et Clarmondine morte et vive.
   Ainsi fortune à aus estrive
   Que il lor vies despitoient
   Et andui la mort souhaidoient.
   Dont n'ai je pas jugié à tort
   Si je di qu'il erent vif mort,
   Quant chascuns sa vie haoit
   Si que la mort en convoitoit.
   Un pou après ce que ravie
   Fu Clarmondine, et esloignie
   PageV01P245
   De Cléomadès son ami,
   Avint droit en ce point ainsi,
   Que, quant Clarmondine assez orent
   Requise au miex qu'il onques porent
   Parmi la terre de Sebile,
   Par maint chastel, par mainte vile,
   L'orent cil dou pays requise,
   Mais n'en orent nouvele aprise,
   Ne porent rien savoir de li,
   Dont moult furent triste et mari.
   Lors se prirent à aviser
   Cil de Sebile, et à penser
   Que estre povoit devenus
   Crompars, k'ainc puis ne fu veüs
   Que Clarmondine fu perdue,
   N'en place n'en maison n'en rue.
   S'en parloient entre aus souvent
   Et disoient communaument
   K'enz ou jardin l'avoit trouvée
   Crompars, et l'en avoit portée.
   Car tous jours à coustume avoit
   K'en cel jardin souvent aloit
   Au matin, pour herbes trouver
   Pour ses malades acurer ;
   Car plus i ot de bonnes herbes
   Qu'il n'a entre la et Viterbes.
  